Prijedlog ___
Na temelju članka 78. Zakona o komunalnom gospodarstvu („Narodne novine“ broj 68/18, 110/18, 32/20 i 145/24) i članka 30. Statuta Općine Sikirevci („Službeni vjesnik Brodsko-posavske županije“ broj 11/21 i “Službeni glasnik Općine Sikirevci broj 1/22, 7/23), Općinsko vijeće Općine Sikirevci na svojoj __. sjednici održanoj dana  _______ 2026. godine, donosi
ODLUKU O KOMUNALNOM DOPRINOSU
OPĆINE SIKIREVCI

Članak 1.
Ovom Odlukom utvrđuje se obveza plaćanja komunalnog doprinosa na području Općine Sikirevci i to: 
1. Zone na području Općine Sikirevci, 
2. Jedinična vrijednost komunalnog doprinosa po pojedinim zonama Općine Sikirevci, 
3. Način i rokovi plaćanja komunalnog doprinosa, 
4. Opći uvjeti i razlozi zbog kojih se u pojedinim slučajevima odobrava djelomično ili potpuno oslobađanje od plaćanja komunalnog doprinosa.

Članak 2.
Komunalni doprinos je novčano javno davanje koje se plaća za korištenje komunalne infrastrukture na području Općine Sikirevci i položajne pogodnosti građevinskog zemljišta u naselju prilikom građenja ili ozakonjenja građevine. 
Komunalni doprinos je prihod proračuna Općine Sikirevci koji se koristi samo za financiranje građenja i održavanje komunalne infrastrukture.

Članak 3.
Komunalni doprinos plaća vlasnik zemljišta na kojoj se gradi građevina ili se nalazi ozakonjena građevina, odnosno investitor ako je na njega pisanim ugovorom prenesena obveza plaćanja komunalnog doprinosa. 
Ako građevinska čestica iz stavka 1. ovog članka ima više suvlasnika, odnosno investitora, suvlasnici plaćaju doprinos razmjerno svom suvlasničkom dijelu, a suinvestitori u jednakim dijelovima, osim ako se ovjerenom zajedničkom izjavom dogovore drugačije.

Članak 4.
Komunalni doprinos za zgrade obračunava se množenjem obujma zgrade koja se gradi ili je izgrađena izraženog u kubnim metrima (m³) s jediničnom vrijednošću komunalnog doprinosa u zoni u kojoj se zgrada gradi ili je izgrađena. 
Komunalni doprinos za otvorene bazene i druge otvorene građevine te spremnike za naftu i druge tekućine s pokrovom čija visina se mijenja obračunava se množenjem tlocrtne površine građevine koja se gradi ili je izgrađena izražena u četvornim metrima (m²) s jediničnom vrijednošću komunalnog doprinosa u zoni u kojoj se građevina gradi ili je izgrađena. 
Članak 5.
Ako se postojeća zgrada uklanja zbog građenja nove zgrade ili ako se postojeća zgrada dograđuje ili nadograđuje, komunalni doprinos obračunava se na razliku obujma zgrade u odnosu na prijašnji obujam zgrade, a o čemu Jedinstveni upravni odjel Općine Sikirevci  donosi rješenje.
 	Ako je obujam zgrade koja se gradi manji ili jednak obujmu postojeće zgrade koja se uklanja, ne plaća se komunalni doprinos, a o čemu Jedinstveni upravni odjel Općine Sikirevci  donosi rješenje kojim se utvrđuje da ne postoji obveza plaćanja komunalnog doprinosa.
Odredbe ovog članka na odgovarajući način primjenjuju se i na obračun komunalnog doprinosa za građevine koje nisu zgrade te na obračun komunalnog doprinosa za ozakonjene građevine.
Članak 6.
U Općini Sikirevci utvrđuje se jedna (1) zona za plaćanje komunalnog doprinosa: 
I. zona: područje Općine Sikirevci (naselje Sikirevci i naselje Jaruge)

Članak 7.
Jedinična vrijednost komunalnog doprinosa u I. zoni iznosi:
1,00 EUR/m³ obujma građevine za obračun komunalnog doprinosa prema obujmu građevine,
1,00 EUR/m² tlocrtne površine za obračun komunalnog doprinosa prema tlocrtnoj površini građevine.
Članak 8.
Rješenje o komunalnom doprinosu sadrži: 
1. Podatke o obvezniku komunalnog doprinosa 
2. Iznos sredstava komunalnog doprinosa koji je obveznik dužan platiti 
3. Obvezu, način i rokove plaćanja komunalnog doprinosa i 
4. Prikaz načina obračuna komunalnog doprinosa za građevinu koja se gradi ili je izgrađena s iskazom obujma odnosno površine građevine i jedinične vrijednosti komunalnog doprinosa. 

Ako je Općina Sikirevci u skladu s posebnim zakonom kojim se uređuje prostorno uređenje sklopila ugovor kojim se obvezuje djelomično ili u cijelosti prebiti potraživanja s obvezom plaćanja komunalnog doprinosa, rješenje iz stavka 1. ovog članka donosi se i u skladu s tim ugovorom. 
Rješenje iz stavka 1. ovog članka donosi se i ovršava u postupku i na način propisan zakonom kojim se uređuje opći odnos između poreznih obveznika i poreznih tijela koja primjenjuju propise o porezima i drugim javnim davanjima, ako Zakonom o komunalnom gospodarstvu nije propisano drukčije.

Članak 9.
Rješenje o komunalnom doprinosu donosi Jedinstveni upravni odjel Općine Sikirevci (u daljnjem tekstu: upravno tijelo) na temelju ove Odluke u postupku pokrenutom po službenoj dužnosti ili na zahtjev stranke. 
Rješenje o komunalnom doprinosu donosi se po pravomoćnosti građevinske dozvole odnosno rješenja o izvedenom stanju, a u slučaju građenja građevina koje se prema posebnim propisima grade bez građevinske dozvole nakon prijave početka građenja ili nakon početka građenja.
 Iznimno od stavka 2. ovog članka, rješenje o komunalnom doprinosu za skladište i građevinu namijenjenu proizvodnji donosi se po pravomoćnosti uporabne dozvole odnosno nakon što se građevina te namjene počela koristiti, ako se koristi bez uporabne dozvole.
Uporabna dozvola za skladište ili građevinu namijenjenu proizvodnji dostavlja se na znanje Jedinstvenom upravnom odjelu Općine Sikirevci.

Članak 10.
Rješenje o komunalnom doprinosu u postupku pokrenutom po zahtjevu stranke donosi se u skladu s odlukom o komunalnom doprinosu koja je na snazi u vrijeme podnošenja zahtjeva stranke za donošenje tog rješenja. 
Rješenje o komunalnom doprinosu u postupku pokrenutom po službenoj dužnosti donosi se u skladu s odlukom o komunalnom doprinosu koja je na snazi na dan pravomoćnosti građevinske dozvole, pravomoćnosti rješenja o izvedenom stanju odnosno koja je na snazi na dan donošenja rješenja o komunalnom doprinosu ako se radi o građevini koja je prema posebnim propisima kojima se uređuje gradnja može graditi bez građevinske dozvole.

Članak 11.
Upravno tijelo izmijenit će po službenoj dužnosti ili po zahtjevu obveznika komunalnog doprinosa odnosno investitora ovršno odnosno pravomoćno rješenje o komunalnom doprinosu ako je izmijenjena građevinska dozvola, drugi akt za građenje ili glavni projekt na način koji utječe na obračun komunalnog doprinosa. 
Rješenjem o izmjeni rješenja o komunalnom doprinosu u slučaju iz stavke 1. ovog članka obračunat će se komunalni doprinos prema izmijenjenim podacima i odrediti plaćanje odnosno povrat razlike komunalnog doprinosa u skladu s odlukom o komunalnom doprinosu u skladu s kojom je rješenje o komunalnom doprinosu doneseno. 
Obveznik komunalnog doprinosa odnosno investitor u slučaju iz odredbe stavka 1. i 2. ovoga članka nema pravo na kamatu od dana uplate komunalnog doprinosa do dana određenog rješenjem za povrat komunalnog doprinosa.

Članak 12.
Upravno tijelo poništit će po zahtjevu obveznika komunalnog doprinosa odnosno investitora ovršno odnosno pravomoćno rješenje o komunalnom doprinosu ako je građevinska dozvola odnosno drugi akt za građenje oglašen ništavim ili poništen bez zahtjeva odnosno suglasnosti investitora. 
Rješenjem o poništavanju rješenja o komunalnom doprinosu u slučaju iz stavka 1. ovog članka odredit će se i povrat uplaćenog komunalnog doprinosa u roku koji ne može biti dulji od dvije godine od dana izvršnosti rješenja. Obveznik komunalnog doprinosa odnosno investitor u slučaju iz odredbe stavka 1. i 2. ovoga članka nema pravo na kamatu od dana uplate komunalnog doprinosa do dana određenog rješenjem za povrat doprinosa.

Članak 13.
Iznos komunalnog doprinosa plaćen za građenje građevine na temelju građevinske dozvole odnosno drugog akta za građenje koji je prestao važiti jer građenje nije započeto ili građevinske dozvole odnosno drugog akta za građenje koji je poništen na zahtjev ili uz suglasnost investitora uračunava se kao plaćeni dio komunalnog doprinosa koji se plaća za građenje na istom ili drugom zemljištu na području iste jedinice lokalne samouprave, ako to zatraži obveznik komunalnog doprinosa odnosno investitor. 
Obveznik komunalnog doprinosa odnosno investitor nema pravo na kamatu za iznos koji je uplaćen niti na kamatu za iznos koji se uračunava kao plaćeni dio komunalnog doprinosa kojim se plaća građenje na istom ili drugom zemljištu.

Članak 14.
Protiv rješenja o komunalnom doprinosu i rješenja o njegovoj ovrsi, rješenja o njegovoj izmjeni, dopuni, ukidanju ili poništenju, rješenja o odbijanju ili odbacivanju zahtjeva za donošenje tog rješenja te rješenja o obustavi postupka može se izjaviti žalba o kojoj odlučuje upravno tijelo Brodsko-posavske županije nadležno za poslove komunalnog gospodarstva.

Članak 15.
Utvrđeni iznos komunalnog doprinosa obveznik je dužan platiti jednokratno u roku od 15 dana od dana dostave rješenja iz članka 9. ove Odluke. 
Upravni odjel može na pisani zahtjev obveznika komunalnog doprinosa, uz obrazloženje razloga zahtjeva za obročnu otplatu, odobriti obvezniku obročnu otplatu komunalnog doprinosa do najviše 24 mjesečna obroka, ovisno o visini  utvrđenom iznosu komunalnog doprinosa. 

U slučaju obročne otplate, prvi obrok komunalnog doprinosa obveznik je dužan platiti u roku od 15 dana od dana dostave rješenja. 
Na dospjele, a neplaćene obroke komunalnog doprinosa obračunavaju se zakonske zatezne kamate sukladno Zakonu o obveznim odnosima.
Ako obveznik komunalnog doprinosa ne uplaćuje obroke u rokovima kako je određeno, Jedinstveni upravni odjel Općine Sikirevci poduzet će mjere prisilne naplate i cjelokupni iznos komunalnog doprinosa naplatiti odjedanput.

Članak 16.
Komunalni doprinos ne plaća se za građenje i ozakonjenje:
1. Komunalne infrastrukture i vatrogasnih domova, 
2. Vojnih građevina, 
3. Prometne, vodne, pomorske, komunikacijske i elektroničke komunikacijske  
    infrastrukture, 
4. Nadzemnih i podzemnih produktovoda i vodova, 
5. Sportskih i dječjih igrališta, 
6. Ograda, zidova i potpornih zidova, 
7. Parkirališta, cesta, staza, mostića, fontana, cisterni za vodu, septičkih jama, sunčanih kolektora, fotonaponskih modula na građevnoj čestici ili obuhvatu zahvata u prostoru postojeće građevine ili na postojećoj građevini, koji su namijenjeni uporabi te građevine, 
8. Spomenika.

Članak 17.
Potpuno oslobađanje od plaćanja komunalnog doprinosa: 
1. kad je investitor Općina Sikirevci, 
2. građevine koje služe za vatrogasnu djelatnost,
3. trgovačka društva i ustanove kojih je Općina Sikirevci osnivač ili većinski vlasnik u slučaju izgradnje građevina koje služe obavljanju povjerene im djelatnosti, a koje su u javnom interesu,
4. kada je investitor država ili jedinica lokalne (područne) samouprave koji grade objekte za javnu kulturnu djelatnost, muzeje, dječje vrtiće, bazene, objekte socijalne zaštite i zdravstva, doma za starije i nemoćne osobe,
5. kada je investitor država ili vjerska zajednica za objekte za humanitarno-karitativnu djelatnost,
5. kada sukladno Zakonu kojim se uređuju prava hrvatskih branitelja iz Domovinskog rata i članova njihovih obitelji, članovi obitelji smrtno stradalog hrvatskog branitelja iz Domovinskog rata, članovi obitelji zatočenog ili nestalog hrvatskog branitelja iz Domovinskog rata, HRVI iz Domovinskog rata od I do X skupine nemaju riješeno stambeno pitanje i sami investiraju gradnju stambenih objekata radi vlastitog stambenog zbrinjavanja. 
6. kada vlasnici zemljišta grade građevine namijenjene zdravstvenoj djelatnosti, socijalnoj skrbi, kulturi, srednjem i osnovnom obrazovanju, te građevine za potrebe javnih ustanova, trgovačkih društava i drugih objekata čiji je investitor Općina Sikirevci.
Općina Sikirevci ne plaća komunalni doprinos na području općine Sikirevci.

Članak 18.
Pravo na djelomično oslobađanje od plaćanja komunalnog doprinosa može ostvariti obveznik komunalnog doprinosa za:
1. izgradnju obiteljske kuće ili stana namijenjenog vlastitom stanovanju,
2. dogradnju, nadogradnju ili proširenje postojeće obiteljske kuće ili stana namijenjenog vlastitom stanovanju,
3. zadržavanje u prostoru nezakonito izgrađene zgrade namijenjene vlastitom stanovanju,
4. izgradnju druge stambene građevine namijenjene isključivo vlastitom stanovanju.
Pravo na djelomično oslobađanje iz stavka 1. ovoga članka može ostvariti obveznik koji ispunjava jedan od sljedećih uvjeta:
1. obvezniku ili kućanstvu kojem pripada priznato je pravo na zajamčenu minimalnu naknadu sukladno propisima kojima se uređuje socijalna skrb,
2. prosječni mjesečni prihod samca, odnosno prosječni mjesečni prihod po članu kućanstva, ostvaren u tri mjeseca koja prethode mjesecu podnošenja zahtjeva, ne prelazi 250 % osnovice za izračun zajamčene minimalne naknade utvrđene sukladno propisima kojima se uređuje socijalna skrb.
Obveznik iz stavka 1. ovoga članka mora imati prebivalište na području Općine Sikirevci te predmetnu građevinu namjeravati koristiti isključivo za vlastito stanovanje.
Djelomično oslobađanje od plaćanja komunalnog doprinosa odobrava se u visini od 30 % utvrđenog iznosa komunalnog doprinosa.
Pojam kućanstva i prihoda, kao i način utvrđivanja prihoda samca i kućanstva za potrebe ostvarivanja prava iz ovoga članka, određuju se sukladno propisima kojima se uređuje socijalna skrb.
Ispunjavanje uvjeta za ostvarivanje prava na djelomično oslobađanje od plaćanja komunalnog doprinosa dokazuje se dokumentacijom propisanom člankom 19. ove Odluke.
O djelomičnom oslobađanju od plaćanja komunalnog doprinosa odlučuje Jedinstveni upravni odjel Općine Sikirevci rješenjem, na temelju podnesenog zahtjeva i dokaza o ispunjavanju uvjeta propisanih ovim člankom.
Obveznik komunalnog doprinosa koji gradi građevinu gospodarske namjene unutar gospodarske zone na području Općine Sikirevci ostvaruje pravo na djelomično oslobađanje od plaćanja komunalnog doprinosa u visini od 30 % utvrđenog iznosa komunalnog doprinosa.
O pravu na djelomično oslobađanje iz stavka 1. ovoga članka odlučuje Jedinstveni upravni odjel Općine Sikirevci u postupku donošenja rješenja o komunalnom doprinosu, uz utvrđivanje ispunjavanja uvjeta propisanih ovim člankom.

Članak 19.
Zahtjev za ostvarivanje prava na djelomično oslobađanje od plaćanja komunalnog doprinosa iz članka 18. ove Odluke podnosi se Jedinstvenom upravnom odjelu Općine Sikirevci.

Uz zahtjev iz stavka 1. ovoga članka podnositelj je dužan dostaviti:

· dokaz o prebivalištu na području Općine Sikirevci,

· vlastoručno potpisanu izjavu da je predmetna građevina namijenjena isključivo njegovu vlastitom stanovanju,

· dokaz o priznatom pravu na zajamčenu minimalnu naknadu, ako pravo na djelomično oslobađanje ostvaruje po toj osnovi, ili

· dokaze o ostvarenim prihodima podnositelja zahtjeva i svih članova kućanstva za razdoblje od tri mjeseca koja prethode mjesecu podnošenja zahtjeva, ako pravo na djelomično oslobađanje ostvaruje na temelju prihoda.

Uz dokaze iz stavka 2. ovoga članka, podnositelj zahtjeva dužan je dostaviti i druge dokaze potrebne za utvrđivanje ispunjavanja uvjeta propisanih člankom 18. ove Odluke, ako ih Jedinstveni upravni odjel zatraži.

Članak 20.
Ako zahtjev za ostvarivanje prava na djelomično oslobađanje od plaćanja komunalnog doprinosa ne sadrži sve propisane podatke ili uz njega nije priložena potrebna dokumentacija iz članka 19. ove Odluke, Jedinstveni upravni odjel zaključkom će pozvati podnositelja zahtjeva da u roku od osam (8) dana od dana dostave zaključka otkloni utvrđene nedostatke, uz upozorenje na pravne posljedice propuštanja.
Ako podnositelj zahtjeva u ostavljenom roku ne otkloni nedostatke iz stavka 1. ovoga članka, a zbog toga nije moguće postupiti po zahtjevu, Jedinstveni upravni odjel rješenjem će odbaciti zahtjev.
Članak 21.
Ako obveznik kojem je odobreno djelomično oslobađanje od plaćanja komunalnog doprinosa iz članka 18. ove Odluke predmetnu građevinu ne koristi za vlastito stanovanje, odnosno ako je otuđi ili joj promijeni namjenu u roku od pet godina od dana izvršnosti rješenja o djelomičnom oslobađanju, dužan je Općini Sikirevci vratiti iznos komunalnog doprinosa za koji je bio oslobođen.
Obveza povrata iz stavka 1. ovoga članka utvrđuje se rješenjem Jedinstvenog upravnog odjela Općine Sikirevci.
Obveza povrata ne odnosi se na slučajeve prijenosa vlasništva na bračnog druga, životnog partnera, potomka ili pretka, kao ni na slučajeve u kojima je promjena prebivališta, otuđenje ili promjena namjene građevine posljedica opravdanih i nepredvidivih životnih okolnosti.
Članak 22.
Stupanjem na snagu ove Odluke prestaje važiti Odluka o komunalnom doprinosu („Službeni vjesnik Brodsko-posavske županije“ broj 2/2019 i 3/2019).

Članak 23.
Ova Odluka stupa na snagu osmog dana od dana objave u „Službenom glasniku Općine Sikirevci“ sa primjenom od 01. siječnja 2027. godine i bit će objavljena na mrežnoj stranici Općine Sikirevci www.opcina-sikirevci.hr

